વીરબાળાબેનને સાથ મળ્યો ફરસુભાઈ કક્કડ અને બાબુભાઈ પટવાનો. બંનેએ આ સંસ્થામાં ૩૦-૩૫ વર્ષથી સેવાઓ આપી. ફરસુભાઈએ તો “આસોપાલવ“ ના ધીકતા ધંધાની ભાગીદારી છોડી દીધી અને સ્વયંને સમર્પિત કરી દીધી જીવન સંધ્યા માટે. રોજે ત્યાં જાય, ભોજનના સમયે હાજર રહી બધાને પ્રેમથી જમાડે અને ભોજનની ગુણવત્તા ઉપર નજર રાખે. દરેક વૃદ્ધને નામથી બોલાવી હૂંફ આપી ખુશ રાખે. એમના મૃત્યુબાદ એમની સ્મશાનયાત્રા જીવન સંધ્યા ઉપર લાવવામાં આવી. દિલીપભાઈ નામના કોન્ટ્રાક્ટર શબવાહિની રાખે. ડ્રાઈવરના હોય તો જાતે શબવાહિની ચલાવી મૃતકને અંતિમયાત્રાએ લઇ જાય. દિલીપભાઈએ ફરસુભાઈની પત્ની પાસે તેમની અંતિમ ઈચ્છા જાણી. ફરસુભાઈ ઈચ્છતા હતા કે આ બધા વૃધ્ધોને વિમાનયાત્રા કરાવી મુંબઈ લઇ જવા. ફરસુભાઈની અંતિમ ઈચ્છા દિલીપભાઈએ એક જ મહિનામાં પૂરી કરી.